section_heading: Rana glazbena karijera (1972. – 1994.)
paragraph_text: Iako je bio ponosan na sve što je uspio postići u svojoj ranoj karijeri, Townsend je bio razočaran svojim iskustvom u glazbenoj industriji. Jednom je prilikom izjavio: "Postajao sam tvorevina mašte nekog drugog i to se miješalo s mojom osobnošću. Taj je spoj bio grozan." Odlučio je promovirati svoje glazbene projekte, no iako je odlazio na popularne turneje s ostalim glazbenicima, diskografske su kuće nastavljale odbijati objavljivanje njegove glazbe. Relativity Records poništio je ugovor s Noisescapesom ubrzo nakon što je Townsend prihvatio Vaijevu ponudu jer je izdavač smatrao kako njegova glazba nema komercijalnu privlačnost. Tijekom turneje s The Wildheartsima Townsenda je nazvao predstavnik A&R odsjeka diskografske kuće Roadrunner Records koji je izrazio interes za Townsendove demouratke te mu je želio ponuditi ugovor. Ponudu je na koncu opozvao Roadrunnerov predsjednik koji je smatrao da su Townsendove snimke "samo buka".